Kázeň z ev. Služieb Božích, BA (NK) 6. 8. 2023, **8.30**/10.00 (s VP) h, **9. nedeľa po Svätej Trojici,**  **ES: 187, 633, 199, 245 A 49,** ep.: 1Pt 4, 7 – 11, ev.: Mt 25, 14 – 30

**Jeremiáš 1, 4 – 10**: *„****4****Takto mi zaznelo slovo Hospodinovo:****5****Skôr, ako som ťa utvoril v živote matky, poznal som ťa, skôr, ako si vyšiel z lona matky, posvätil som ťa; určil som ťa národom za proroka.****6****Ja som však povedal: Ach, Pane, Hospodine, veď neviem hovoriť, lebo som primladý.****7****Nato mi riekol Hospodin: Nehovor: Som primladý. Ale choď, ku komukoľvek ťa pošlem, a hlásaj všetko, čo ti rozkážem!****8****Neboj sa ich, lebo ja som s tebou, aby som ťa vyslobodil - znie výrok Hospodinov.****9****Vtedy Hospodin vystrel ruku a dotkol sa mi úst. Potom mi Hospodin riekol: Ajhľa, dal som ti do úst svoje slová.****10****Pozri sa: dnes som ťa ustanovil nad národmi a kráľovstvami, aby si vytŕhal a rúcal, hubil a búral, aby si staval a sadil.“*

**Milí bratia a milé sestry!**

Počuli ste o **Marjorie Gestringovej**?

Alebo o **Nadii Comaneciovej**?

Prvá v r. 1936 **vyhrala na olympiáde** v Berlíne súťaž v skokoch do vody (z 3 metrovej pružnej dosky).

Druhá zvíťazila v r. 1976 v Montreale v športovej gymnastike (na bradlách, kladine i vo viacboji).

Iste, na olympiáde vyhrali aj iní, no keď Marjorie zvíťazila mala **13 rokov** a 268 dní – je až doposiaľ najmladšou držiteľkou zlatej olympijskej medaily v individuálnych disciplínach.

Nadia získala olympijské zlato ako **14 ročná.**

Kde komu napadne: Nie je taký človek primladý pre vrcholový šport? Nie je preťažený záujmom médií?

Dávno – vyše 2500 rokov pred týmito víťazstvami – jeden mladý muž povedal: ***„Som primladý.“*** Volal sa Jeremiáš. Veľkou výzvou jeho života bolo, že ho Pán Boh povolal za proroka. **Len málo ľudí tej doby priamo počulo Boží hlas. Jeremiáš áno.** Bol vtedy starší ako spomínané športovkyne, **mal 22 rokov**, no cítil sa neskúsený – primladý pre takú veľkú úlohu: Nechcel byť Božím prorokom. Pripadal si nespôsobilý pre také poslanie.

Tak to bolo aj pri iných prorokoch. Mojžiš namietal Bohu, že nie je výrečný, že má ťažkopádny jazyk (2M 4, 10). Jonáš, keď ho Pán Boh povolal za proroka, jednoducho ušiel (Jon 1, 3).

Pán Boh sa však napriek tomu postaral, aby sa Jonáš, Mojžiš i Jeremiáš stali prorokmi. **Hospodin si nenechá hovoriť do rozhodnutí o ľuďoch – do personálnej politiky vo svojom kráľovstve.**

Jeremiášovi dal Pán Boh dokonca nazrieť do svojej personálnej politiky. Povolal ho slovami: *„Skôr, ako som ťa utvoril v živote matky, poznal som ťa, skôr, ako si vyšiel z lona matky, posvätil som ťa; určil som ťa národom za proroka.“* Prv ako bol Jeremiáš splodený, skôr než ako embryo rástol v tele svojej mamy, **Pán Boh poznal jeho život a aktívne ho utváral** podľa svojej svätej vôle. Jeremiáš mal priniesť Božie posolstvo Izraelu a iným národom. To je **Božia prezieravá múdrosť.**

Bratia a sestry, **všetci máme miesto v Božej personálnej politike. Pán Boh má aj s nami svoje plány. Pozná našu životnú cestu a chce náš život aktívne utvárať.** My síce nepočujeme Boží hlas priamo ako Jeremiáš, no smieme sa modliť: ***„Vyuč ma Hospodine svojej ceste, nech chodím v Tvojej pravde“***(Ž 86, 11a). Pán Boh má predstavu, ako máme žiť – vo svojom povolaní, v rodine i v cirkevnom zbore. Keď z týchto plánov čosi spoznáme, nepovedzme: ***„Som primladý.“*** Alebo: ***„Som pristarý.“*** Alebo:***„Toto nedokážem.“*** Či: ***„Toto nechcem.“***

**Pán Boh vo svojich rozhodnutiach o ľuďoch – v svojej personálnej politike, nerobí chyby. Robíme vždy dobre, keď rešpektujeme Božie plány, podriaďujeme sa im.** Napríklad **úlohou cirkevného zboru je, aby sme v nedeľu na Službách Božích spolu s ďalšími veriacimi oslavovali Boha, ďakovali Mu, počúvali a prijímali Jeho slovo.**

Pán Boh je dobrotivý. Nepožaduje od nás nič neľudské. A keď máme obavy, s láskou ich rieši a rozptyľuje. Tak to bolo aj s Jeremiášom. Keď povedal: „*Som primladý“*, Pán Boh mu odvetil: „*Nehovor: Som primladý. Ale choď, ku komukoľvek ťa pošlem, a hlásaj všetko, čo ti rozkážem! Neboj sa ich, lebo ja som s tebou, aby som ťa vyslobodil.“*

V týchto slovách nachádzame dva príkazy: „Budeš (pri Jeremiášovi: budeš hlásať)" a „Neboj sa“. Sú Božím spôsobom rozhovoru s nami ľuďmi. Keď máme námietky či pochybnosti o Božej vôli, Hospodin hovorí tieto 2 veci: „Budeš“ a „Neboj sa“. **„Budeš“ je typické pre Boží zákon.** Takto sa začínajú všetky prikázania: „Nebudeš mať iných bohov okrem mňa“, „Nebudeš brať Božie meno nadarmo“, „Budeš svätiť sviatočný deň“... **Pán Boh neprijíma výhovorky.** **Máme žiť v súlade s Jeho plánmi, tak, ako to od nás očakáva. Jeho vôľa je dobrá a správna.**

Mladík Jeremiáš sa stal prorokom, lebo Pán Boh to tak chcel. No zároveň k nemu Hospodin láskavo prehovoril: „Neboj sa“. Dodal mu odvahu. Uistil ho: Je to moja starosť, ako dokážeš splniť toto veľké poslanie.

**Boh to myslí rovnako dobre pri každom z nás.** **„Nebojte sa“ je typické pre Božie evanjelium.** Keď sa nám Pánova vôľa zdá byť priťažká, On nás povzbudzuje: „Nebojte sa“. Hovorí to najmä skrze svojho Syna Ježiša Krista. Pri Ježišovom narodení a pri jeho zmŕtvychvstaní sa anjeli opakovane prihovárali: „Nebojte sa“. A aj sám Pán Ježiš povzbudzoval svojich učeníkov: Nebojte sa.“ **Prečo sa nemusíme báť?** Z rovnakého dôvodu, pre aký sa nemusel báť Jeremiáš. Boh mu povedal: *„Neboj sa, lebo ja som s tebou, aby som ťa vyslobodil* (zachránil)*.“*

**1) Boh je vždy s nami.** Nikdy nie sme sami, nikdy nás neopúšťa.

**2) Vyslobodzuje nás** od zlého. **Už nás zachránil od toho najhoršieho: z moci hriechu a smrti. Urobil to prostredníctvom svojho Syna, nášho Spasiteľa Ježiša Krista.**

Podobne ako Jeremiáša si Boh vybral Ježiša na toto poslanie už dávno predtým. Boh myslel na Spasiteľa Ježiša Krista už pred stvorením sveta (Ef 1, 4).To je **Božia prezieravá múdrosť.**

Bohatý muž má krásnu záhradu. Najme si záhradníka, aby sa o ňu staral. Tomuto záhradníkovi dá **2 úlohy**: 1) **vytrhávať** burinu a 2) vy**sadiť** nové kvety a kríky. Majiteľ záhrady dal záhradníkovi 2 prikázania, ktoré opisujú jeho prácu: Budeš vytrhávať a budeš sadiť. Okrem toho vybaví záhradníka všetkým, čo na svoju prácu potrebuje.

Pán Boh konal s Jeremiášom tak, ako majiteľ záhrady konal so záhradníkom. Keď mladého Jeremiáša povolal za proroka, povedal mu: „*Dnes som ťa ustanovil nad národmi a kráľovstvami, aby si* ***vytŕhal*** *a rúcal, hubil a búral, aby si staval a****sadil****.“* „Záhradou“, v ktorej Jeremiáš pracovať, bol svet – Boží ľud, ale aj susedné a ďalšie národy.

Samozrejme, Boh nepoveril proroka, aby vyvolával vojny, ale myslel to v prenesenom zmysle. Je to zrejmé z výbavy, ktorou Hospodin Jeremiáša na túto úlohu vybavil. Dotkol Jeremiášových úst a povedal: „*Ajhľa, dal som ti do úst svoje slová.“* **Božie slovo bolo v istom zmysle Jeremiášovým rýľom.** Mohol ho použiť na vykopávanie nežiaducich rastlín a mohol ho použiť na sadenie žiaducich rastlín. **Tieto dve funkcie Božieho slova sa nazývajú zákon a evanjelium.** Slovami Zákona Jeremiáš vyslovil Boží súd nad všetkými hriešnikmi: sklamali Pána, stratili právo byť rastlinou v Božej záhrade. Slovami evanjelia však Jeremiáš ohlasoval Božiu milosť a novú šancu pre tých spomedzi hriešnikov, ktorí boli ochotní konať opustiť svoje zlé cesty a obrátiť sa k Bohu s obnovenou dôverou.

Jeremiášovo povolanie a najatie záhradníka nemusíme obmedzovať na kazateľov. **Boh do svojej služby povoláva všetkých ľudí.** Základným povolaním nás všetkých je byť Božím človekom – žiť na slávu nášho Stvoriteľa. **Všetci ľudia majú spoločné, že sú povolaní žiť na chválu svojho Stvoriteľa.**

My kresťania sme k tomu boli povolaní krstom. V ňom nás Boh prijal za svoje deti, za občanov svojho kráľovstva. **To zásadné v našom kresťanskom povolaní je vďačne prijímať, že Boh nás skrze Pána Ježiša obmýva od hriechov a dáva nám Ducha Svätého.**

**Kresťanská viera je padnutím do milujúceho Božieho náručia. To, že každý deň žijeme s takouto dôverou, je najdôležitejšie na našom kresťanskom povolaní, ku ktorému nás Boh určil krstom.** Z toho vyplýva, že **sa necháme viesť Duchom Svätým: Učíme sa modliť, počúvame Božie slovo, hľadáme spoločenstvo s ďalšími kresťanmi, prijímame Večeru Pánovu, využívame príležitosti svedčiť o láske Pána Ježiša Krista.**

Potom sú tu rôzne iné povolania, ktoré vykonávame. Nemyslím teraz na profesie a pracovné zmluvy, ale na **povolania v rôznych fázach života**. Povolaním detí je poslúchať a ctiť si svojich rodičov. Povolaním žiakov a študentov je učiť sa. Manžel je povolaný v láske obetavo slúžiť svojej manželke, manželka byť pomocou a svojmu manželovi a jeho oporou. Povolaním rodičov je chrániť svoje deti pred nebezpečenstvom a vychovávať ich, viesť ich vo viere. Krstní rodičia sú povolaní modliť sa za svoje krstné deti a pomáhať im napredovať vo viere. Máme aj povolania ako priatelia, susedia, občania, zákazníci alebo pacienti. **Vždy ide o to, aby sme s láskou slúžili svojim blížnym, a tým si oslavovali Boha.**

Starí a vážne chorí ľudia si niekedy myslia, že už nemôžu vykonávať žiadnu prácu, ale sú pre ostatných len príťažou. Ako kedysi Jeremiáš namietal: *„Som primladý“*, oni namietajú: „Som pristarý.“ No kým nám Pán Boh dáva čas života, dáva nám úlohy a vybavuje nás potrebnými nástrojmi. **Hoci je niekto po celý deň odkázaný na lôžko i tam sa môže modliť, prihovárať k Bohu za mnohých ľudí.** Byť modliacim sa človekom je veľmi dôležité povolanie. Biblia nám povzbudzuje: „Neprestajne sa modlite“ (1Tes 5, 17).

Aj keď duch už nespolupracuje, keď bolesť alebo demencia bránia modlitbe, človek stále môže žiť na Božiu slávu. Urobí tak tým, že toto ťažké obdobie znáša s trpezlivosťou. A kto je verný i v tomto a pokorne prijíma svoj údel z Božej ruky, vykonáva ťažšiu prácu ako murár, manažér či vrcholový športovec.

Drahý brat, drahá sestra: **Pán Boh aj teba povolal i tebe dáva úlohy pre tvoj život, aj teba vybavuje všetkým, čo potrebuješ pre svoju službu**, tak ako to kedysi urobil s Jeremiášom pre jeho službu. **Neodmietajme, ale prijmime toto povolanie s radosťou!** Nezúfajme ani vtedy, keď sa nám nedarí alebo keď nevidíme úspech! Pokračujme v živote Božích detí vďaka sile viery a odpustenia!

52 kapitol Jeremiášovej knihy

<https://chcemviac.com/video/spoznaj-bibliu-jeremias/?utm_source=newsletter_1072&utm_medium=email&utm_campaign=jeho-nacasovanie-je-dokonale-6-august>

svedčí mnohým utrpeniach a ťažkostiach, ktoré Jeremiáš prežíval. Niekedy to boli také ťažké chvíle, že sa takmer zlomil. Boh ho však znova a znova dvíhal a posilňoval.

Milí bratia, milé sestry, aj my môžeme mať túto dôveru: **Boh ide s nami na našej ceste životom a vo svojej prezieravej múdrosti nám pomáha, keď je to ťažké. Preto môžeme vždy  s dôverou zvládať, čo od nás očakáva, nevyhýbať sa poslaniu, nezakopať talent, ktorý nám zveril** (Mt 25, 14 – 30).

**Pán Boh vo svojich rozhodnutiach o ľuďoch nerobí chyby.** Jeho personálna politika je dobrá. Platilo to pre Jeremiáša a izraelský ľud, platí to aj pre teba i pre mňa. Amen.

*Použitím myšlienok M. Kriesera:* **Martin Šefranko, evanjelický a. v. farár**